**ELF BAR KISOKOS**

**Mi is az ELF BAR?**

Az **ELF Bar** a hatályos jogszabályok szerint **dohányzást imitáló elektronikus eszköz**. A hagyományos cigarettával szemben akkumulátorral működik, amely fűtőelemet használ a patronban lévő, nikotintartalmú folyadék felmelegítéséhez. Az így képződő aeroszolt szívja be a használója.

**Hogy néz ki az ELF BAR?**

Sokféle színben pompázó, henger alakú dohánytermék, amelynek dobozán valamilyen grafika, illetve rajzfigura látható.

**Milyen más elnevezése ismert?**

Manórúd, Manórudi, Magic Bar, Fume, PuffBar, Nutristick néven is ismert.

**Miért veszélyes az ELF BAR?**

Az **ELF Bar nikotinmérgezést okozhat**, már a legkisebb kiszerelése is 800 szívásra elegendő, amely 3-4 doboz hagyományos cigarettának felel meg, de előfordul 5000 slukkos változat is, amely 16 doboznyi cigi nikotintartalmával azonos mennyiséget tartalmaz.

**Mit kell tudnunk a nikotinról?**

* A nikotin a dohánylevél alkaloidja, a szájban, a torokban és a légcsőben okoz irritációt, fokozza a nyáltermelést, károsítja a tüdőt, gyengíti az immunrendszert.
* Hányingert, hasmenést okozhat.
* Központi idegrendszeri tünetek felelőse is lehet: fejfájás, szédülés, zavartság, durvább esetben kóma is felléphet, alacsony vérnyomással.
* Izombénulás is bekövetkezhet, amely a légzőizmokat érintve fulladást okoz.
* Keringési rendellenességek, szívritmuszavar, érkárosodás is bekövetkezhet.
* A szervezet gyulladásos folyamatait kiváltja, segíti a rákos sejtek terjedési folyamatát, hozzájárulva ezzel a daganatos betegségek kialakulásához.
* A **nikotin** a **pszichoaktív szer**ek között is előkelő helyet foglal el.

**Miért olyan népszerű a fiatalok körében?**

**Egyszerű használata miatt egyre népszerűbb a fiatalok körében.** Az ELF Bar kellemes, édes illatú, nincs rossz utóíze, mint a hagyományos cigarettának, így **nagyon hamar nikotinfüggővé lehet válni általa.**

**Felnőttként mire figyeljünk?**

Szülőknek és pedagógusoknak fontos tudniuk, hogy az **Elf Bar a gyermekek egészségét súlyosan károsítja.** Az ELF Bar **a valódi dohányzás előszobája**, használata gyakran előzi meg a hagyományos cigaretta szívását. Az ELF Bar-t forgalmazó internetes oldalak részletesen leírják a termék használatát. Az ízesített, magas nikotintartalmú, súlyosan ártalmas terméket **általános iskolás gyermekeknek is értékesítik, a Facebook Marketplace-n, az Instagramon és a TikTok-on is.**

**Milyen jogi szabályozás vonatkozik az ELF Bar-ra?**

Az ELF Bar a hatályos szabályozás értelmében **dohánygyártmány**nak számít, jogszerűen csak **Nemzeti Dohányboltban, zárjeggyel ellátva** lenne értékesíthető,kizárólag **ízesítés nélküli változatban.** Uniós szinten nincs kötelező szabályozás az elekronikus dohánytermékekre. Azt a személyt, aki Magyarországon engedély nélkül értékesíti a terméket, a Szabályozott Tevékenységek Felügyeleti Hatósága **5 millió Ft - 500 millió Ft bírságig büntetheti.** Akinél ilyen terméket találnak, arra a **Nemzeti Adó- és Vámhivatal jövedéki bírságot szabhat ki.**

**Mit lehet tenni, ha az utcán ELF Bar terméket akarnak nekünk eladni?**

* **Ne vegyük meg a terméket!**
* **Hívjuk az ingyenesen hívható 1828-as telefonszámot, ahol bejelenthetjük az illegális tevékenységet.**

****